મેરઠના પરા વિસ્તારનાં પાંચેક બસ સ્ટેન્ડ પર લક્ઝરી ઊભી રહી એમાં મોટા ભાગના મુસાફરો ઊતરી ગયા હતા. છેક છેલ્લે સેન્ટ્રલ એસ.ટી. સ્ટેન્ડ પર લક્ઝરી આવી ત્યારે જયંતી સિવાય માત્ર પાંચેક મુસાફરો જ એમાં રહ્યા હતા. બપોરે એક વાગ્યે વાતાવરણ વાદળછાયું હતું એટલે ગરમી નહોતી લાગતી. લેસ લગેજ મોર કન્ફર્ટમાં જયંતી એ હદે માનતો હતો કે આ મોબાઇલ આવ્યા પછી એણે કાંડે ઘડિયાળ પહેવાનું પણ છોડી દીધું હતું. હાથમાં નાનકડી સૂટકેસ અને ખભે બગલથેલા સાથે એ બસસ્ટેન્ડમાંથી બહાર નીકળ્યો. થાક અને ઉજાગરા ઉપરાંત હવે તો ભૂખ પણ કકડીને લાગી હતી.